**KORRALDUS EELNÕU**

**Õhusaasteloa andmine 23.11.2017**

**I ASJAOLUD**

Osaühing NOVARA (registrikood 10975056, aadress Novara, Saikla küla, Saaremaa vald, 94634 Saare maakond) (edaspidi ka käitaja) esitas 31.05.2017 Keskkonnaametile (edaspidi ka loa andja) õhusaasteloa taotluse ja selle lisaks oleva lubatud heitkoguste projekti (edaspidi LHK projekt). Taotlus registreeriti Keskkonnaameti dokumendihaldussüsteemis 31.05.2017 nr 15-2/17/6857. Käitaja taotleb õhusaasteluba Saare maakonnas Saaremaa vallas Saikla külas asuvatel Puidukoja ja Puidu kinnistul (katastritunnused 55001:006:0475; 55001:006:0569) paiknevatest heiteallikatest saasteainete välisõhku väljutamiseks. Käitises on 9 heiteallikat, milleks on põletusseadmete korstnad ja puidu töötlemise aspiratsioonisüsteemide tsüklonid. Õhusaasteluba taotletakse tähtajatult.

Käitaja põhitegevusalaks on kokkupandavate puitehitiste (saunad, suvilad, majad) ja nende elementide tootmine (EMTAK kood 16232). Luba taotletakse nii puitehitiste kui ka soojusenergia tootmiseks (EMTAK kood 35301). Osaühingule NOVARA on Saaremaa keskkonnateenistuse poolt 05.12.2005 väljastatud õhusaasteluba nr L.ÕV.SA-43001 Saare maakonnas Saaremaa vallas Saikla külas asuval Puidukoja kinnistul (katastritunnus 55001:006:0475) paiknevatest heiteallikatest eralduvate saasteainete välisõhku väljutamiseks. Õhusaasteloa nr L.ÕV.SA-43001 kohaselt on käitises järgmised heiteallikad: kaks kalorifeerahju koguvõimsusega 0,3 MW ja neli puidutöötlemise tsüklonit (kolm tsüklonit YZ-38 nr 10 ja üks tsüklon YZ, saasteallikad 2-5). Tänaseks on kõik nimetatud heiteallikad likvideeritud ning käitise tootmisterritoorium on laienenud. Käitise uus osa (Puidu kinnistu katastritunnusega 55001:006:0569) asub Saikla külas olemasoleva kinnistu lähedal. Käitise tootmisterritooriumil asub kaks puidukatelt LUK-300 ja LUK-200 ning kaks kalorifeerahju F350 ja F120 summaarse soojussisendile vastava nimisoojusvõimsusega 1,139 MWth ning kolm uut tsüklonit ja üks vanadest tsüklonitest, mis paigutati uude asukohta uue tootmishoone teenindamiseks. Aastane planeeritav kütuse kulu on 466 tonni puidu töötlemisel tekkinud klotse, pindu, laastu jms. Käitaja poolt taotletavad välisõhku väljutatavate saasteainete aastased heitkogused on osakesi, summaarselt 15,526 tonni, süsinikoksiidi 7,505 tonni, lämmastikoksiide 0,625 tonni, lenduvaid orgaanilisi ühendeid 0,37 tonni, vääveldioksiidi 0,063 tonni, pliid 1,125 ja tsinki 3,127 kilogrammi.

Käitise kinnistu paikneb 100% tootmismaal. Käitis piirneb tootmismaade, transpordimaa ja maatulundusmaadega. Lähimad elamud paiknevad käitise heiteallikatest *ca* 100 m kaugusel põhja-, lääne- ja lõunasuunas. Lähimad samalaadsed heiteallikad Osaühing Lindvart (registrikood 11095972, õhusaasteluba nr L.ÕV/323405) ja osaühing Tekno Marine Eesti (registrikood 10902651, õhusaasteluba nr L.ÕV/323082) asuvad Puidukoja ja Puidu kinnistute vahelisel alal. Käitis ei asu kaitse- ega hoiualal, Natura 2000 linnu- ega loodusalal. Käitise lähiümbrusesse ei jää kaitstavaid üksikobjekte.

Loa andja kontrollis esitatud õhusaasteloa taotluse ja LHK projekti sisu vastavust keskkonnaministri 27.12.2016 määruses nr 74 (edaspidi määrus nr 74) „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Loa andja juhtis oma kirjades 12.06.2017 nr 15-2/17/6857-2 ja 15.08.2017 nr 15-2/17/8175-5 käitaja tähelepanu mitmetele õhusaasteloa taotluses ja LHK projektis lahendamist ja korrigeerimist vajavatele asjaoludele.

Loa andja kontrollis LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. Atmosfääriõhu kaitse seaduse (edaspidi AÕKS) § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist.

Saasteainete hajumise arvutusliku hindamise tulemused näitasid, et Osaühing NOVARA heiteallikate koosmõjus ületavad osakeste, summaarselt (PM-sum) maksimaalsed saasteainete kontsentratsioonid väljaspool käitise tootmisterritooriumi osakeste, summaarselt (PM-sum) ühe tunni keskmist õhukvaliteedi piirväärtust 500 μg/m3 kuus korda, küündides 3000 μg/m3.

LHK projektis võrreldi saasteaine hajumise arvutustulemusi saasteaine kohta AÕKS § 47 lõigete 1 ja 2 alusel kehtestatud õhukvaliteedi ühe tunni keskmise piirväärtusega. AÕKS § 94 lõike 1 kohaselt võrreldakse LHK projektis saasteaine hajumise arvutustulemusi saasteaine kohta AÕKS § 47 lõigete 1 ja 2 alusel kehtestatud õhukvaliteedi ühe tunni keskmise, kaheksa tunni keskmise, 24 tunni keskmise ja aasta keskmise piirväärtusega ja sihtväärtusega. Seetõttu palus loa andja LHK projektis saasteainete hajumise arvutustulemusi täiendavalt võrrelda järgmiste piirväärtustega: osakeste, summaarselt (PM-sum) 24 tunni keskmise õhukvaliteedi piirväärtusega 150 µg/m3, vääveldioksiidi 24 tunni keskmise õhukvaliteedi piirväärtusega 125 µg/m3, lämmastikdioksiidi aasta keskmise õhukvaliteedi piirväärtusega 40 µg/m3 ja tsingi 24 tunni keskmise õhukvaliteedi piirväärtusega 50 µg/m3 ning lisada nõuete kohased maapinnalähedase õhukihi arvutusliku õhukvaliteedi taseme kaardid.

LHK projekti tabelis 11 olid toodud puidu töötlemisel väljutatavate osakeste, summaarselt (PM-sum) hetkelised ja aastased heitkogused tootmistsehhide ja tööpinkide kaupa. Loa andja kontrollis arvutusi ja leidis, et nimetatud heitkogused on kaks korda alla hinnatud. Loa andja palus vastavad arvutused üle kontrollida.

LHK projekti andmetel kasutatakse käitises puidu immutamiseks immutusvahendit Remmers Adolit BQ30, mis kemikaali ohutuskaardi andmetel võib muu hulgas kahjustada viljakust ja võib kahjustada loodet (ohulause H360FD). Ohutuskaardi punktis 7.1. on öeldud, et immutusvahendi ohutu käitlemise tagamiseks tohib kemikaali kasutada üksnes hästi ventileeritud kohas ning kemikaaliga töötamiselt tuleb töökohas tagada hea ventilatsioon/äravool. LHK projekti andmetel on immutusvannid pealt suletud. Immutusvannid avatakse ainult puidu asetamisel vanni ja puidu väljavõtmisel vannist. Heide väljutatakse üldventilatsiooni kaudu. Immutusvahendi aastane kulu on 1000 liitrit.

Loa andja selgitas käitajale, et vastavalt tööstusheite seaduse (edaspidi THS) § 140 tuleb ained või segud, mis on nende lenduvate orgaaniliste ühendite sisalduse tõttu klassifitseeritud Euroopa Parlamendi ja nõukogu määruse (EÜ) nr 1272/2008 kohaselt kantserogeenseks, mutageenseks või reproduktiivtoksiliseks ning mis kannavad ohulauset H340, H350, H350i, H360D või H360F, asendada võimalikult kiiresti ja võimalikult suures mahus vähem kahjulike ainete või segudega tehniliselt ja praktiliselt võimaliku määrani, mis on määratletud toote kemikaaliohutuse aruandes vastavalt Euroopa Parlamendi ja nõukogu määruses (EÜ) nr 1907/2006 sätestatud korrale. THS § 113 lõige 1 punkti 17 kohaselt kuulub ettevõte seaduse reguleerimisalasse, kui puitmaterjali immutamisel kasutatakse lahusteid, sealhulgas segu koostises olevaid lahusteid, aastas ühel tootmisterritooriumil 25 tonni või enam. Käitises kasutatakse puitmaterjali immutamisel aastas kokku kuni 1000 liitrit immutusvahendit, millest välisõhku eraldub kuni 70 kg lenduvaid orgaanilisi ühendeid. Sellest tulenevalt ei kuulu ettevõtte tegevus THS-i reguleerimisalasse. Ehkki käitis ei kuulu THS reguleerimisalasse, tuleb immutusvahendi Remmers Adolit BQ30 ohutu käitlemise nõudeid hoolikalt täita. Eelnevast lähtuvalt tegi loa andja käitajale ettepaneku varustada immutusvannid kohtäratõmbega.

Käitaja esitas korrigeeritud õhusaasteloa taotluse ja LHK projekti Keskkonnaametile 15.09.2017 nr 15-2/17/6857-6. LHK projekti kohaselt paigaldab käitaja summaarsete osakeste õhukvaliteedi piirväärtuste tagamiseks keskkütte katlamajale (heiteallikas PK-S-3) senise 8 m kõrguse korstna asemele 16 m kõrgune korstna. Uus korsten paigaldatakse hiljemalt 01.03.2018. Käitaja võttis kohustuse varustada puidu immutusvannid parema ventilatsiooni tagamiseks kohtäratõmbega. Tööde tähtaeg on 01.03.2018.Loa andja nõustus esitatud taotlusega ja teavitas käitajat 11.10.2017 kirjaga nr 15-2/17/6857-7 õhusaasteloa andmise menetluse algatamisest. Mõlemad eespool nimetatud kohustused kantakse õhusaasteloale.

KeÜS § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded (www.ametlikudteadaanded.ee) ja kohalikus või maakondlikus ajalehes. Sellest lähtuvalt avaldas Keskkonnaamet 12.10.2017 käitaja õhusaasteloa taotluse menetlusse võtmise teate ametlikus väljaandes Ametlikud Teadaanded. Sama teade ilmus ajalehes Saarte Hääl 20.10.2017. KeÜS § 47 lõike 21 kohaselt tasus ajalehes avaldamise kulud õhusaasteloa taotleja.

Arvestades asjaolu, et avalikkusel peab olema haldusmenetluse seaduse (edaspidi HMS) § 49 lõike 2 ja KeÜS § 47 lõike 2 kohaselt võimalus taotlusega tutvuda vähemalt kaks nädalat, määras Keskkonnaamet taotlusele ettepanekute ja/või vastuväidete esitamise ajaks 4 nädalat taotluse kättesaamisest arvates. Ettepanekuid ja/või vastuväiteid ei laekunud*.*

Keskkonnaamet edastas 12.10.2017 kirjaga nr 15-2/17/6857-8 tulenevalt KeÜS § 43 lõikest 1 õhusaasteloa taotluse Orissaare Vallavalitsusele arvamuse saamiseks seoses menetletava loaga. Kohalikul omavalitsusel on tulenevalt KeÜS § 43 lõikest 2 õigus esitada kirjalikult arvamus õhusaasteloa taotluse kohta ühe kuu jooksul taotluse saamisest arvates. Ühtlasi informeeris Keskkonnaamet Orissaare Vallavalitsust, et kui Orissaare Vallavalitsus oma arvamust määratud tähtajaks esitanud ei ole või palunud määratud tähtaega pikendada, võib Keskkonnaamet vastavalt HMS § 16 lõikele 2 lahendada ülalnimetatud saasteloa taotluse ilma Orissaare Vallavalitsuse arvamuseta. Orissaare Vallavalitsus ei esitanud määratud tähtajaks oma arvamust ega palunud määratud tähtaega pikendada.

Keskkonnaamet teavitas 12.10.2017 kirjaga nr 15-2/17/6857-9 käitaja õhusaasteloa taotluse menetluse algatamisest KeÜS § 46 lõikes 1 nimetatud isikuid, saates vastava teate käitise tootmisterritooriumiga piirnevatele kinnisasja omanikele. Ühtlasi informeeris loa andja käitise tootmisterritooriumiga piirnevaid kinnisasja omanikke, et neid teavitatakse kirja teel edasisest menetlusest (välja arvatud loa andmisest või sellest keeldumisest) vaid siis, kui nad avaldavad selleks sõnaselgelt soovi. Avalikustamise käigus laekus kolm arvamust/ettepanekut*.* Oma arvamuse esitanud piirinaabrid ei avaldanud soovi saada infot edasise menetluse kohta.

19.10.2017 pöördus Keskkonnameti Kuressaare kontorisse Puidu kinnistu piirinaaber, kes kurtis, et idatuulega tuleb tema ja tema naabrite kinnistule katlamaja korstnast musta suitsu. Tema sõnutsi oli varasemal perioodil probleemiks ka tema kinnistule lennanud saepuru. Lisaks tegi piirinaabrit murelikuks 2017. aasta suvel Puidu kinnistul toimunud väike põleng, mis võis tema arvates alguse saada korstnast lennanud sädemest. Piirinaabri hinnangul on katlamaja korsten liiga madal.

08.11.2017 sai Keskkonnaamet e-kirja Puidukoja kinnistu piirinaabrilt, kus samuti kurdeti katlamajast tuleva suitsu üle. Kirja saatja sõnul oli varasem nõukogude ajal samal kinnistul paiknenud katlamaja korsten olnud praegusest märkimisväärselt kõrgem ja siis selliseid probleeme ei olnud. Tema soovitus oli tõsta kõigi korstnate kõrgust. Kiri registreeriti Keskkonnaameti dokumendihaldussüsteemis 09.11.2017 nr 15-2/17/6857-10.

10.11.2017 sai Keskkonnaamet e-kirja Puidu kinnistu piirinaabrilt, kus kurdeti katlamajast tuleva tiheda suitsu üle koduaias. Piirinaabri arvates on katla korsten liiga madal ja see tuleks kaks korda kõrgema korstna vastu vahetada. Samuti kurdeti kinnistule idatuultega lendava saepuru üle. Kiri registreeriti 10.11.2017 nr 15-2/17/6857-11.

Loa andja informeeris 10.11.2017 kirjaga nr 15-2/17/6857-12 käitajat nimetatud kaebustest ja tegi ettepaneku kaaluda võimalust ehitada lisaks puidukatla LUK-300 (Puidukoja kinnistu) korstnale kõrgemaks ka puidukatla LUK-200 (Puidu kinnistu) korsten ning parandada Puidukoja ja Puidu kinnistutel paiknevate põletusseadmete põlemisrežiime. Arvestades, et Puidu kinnistule on 2017. aastal paigaldatud uus, kinnise aspiratsioonisüsteemiga tsüklon (tsüklonist väljuv heide suunatakse aspiratsioonisüsteemi tagasi), siis saepuru enam naaberkinnistutele lennata ei tohiks.

Käitaja teatas 22.11.2017 oma vastuskirjas, et on põletusseadmete töörežiimi parandamiseks kehtestatnud käitises uue kütmise korra. Kui varem lisati kateldesse kütust kaks korda päevas ja lisatavad kütusekogused olid suured, siis uue korra kohaselt lisatakse kütust viis kuni kuus korda päevas ja väiksemates kogustes. Lisaks võttis käitaja kohustuse ehitada ümber Puidu kinnistul asuva katla korsten, asendades praeguse 12 m koguse korstna 16 m kõrguse korstnaga. Kiri registreeriti 23.11.2017 nr 15-2/17/6857-13. Loa andja pidas käitaja poolt planeeritavaid meetmeid piisavaks piirinaabrite poolt tõstatatud probleemide lahendamiseks. Vastavad tin

KeÜS § 47 lõigete 2 ja 6 alusel avalikustab Keskkonnaamet teate õhusaasteloa andmise eelnõu valmimise kohta ametlikus väljaandes Ametlikud Teadaanded ja kohalikus või maakondlikus ajalehes. Sellest lähtuvalt avaldas Keskkonnaamet XX.11.2017 õhusaasteloa andmise eelnõu valmimise kohta teate ametlikus väljaandes Ametlikud Teadaanded. Sama teade ilmus ajalehes Saarte Hääl XX.11.2017. KeÜS § 47 lõike 21 kohaselt tasub ajalehes avaldamise kulud õhusaasteloa taotleja.

Arvestades asjaolu, et avalikkusel peab olema HMS § 49 lõike 2 ja KeÜS § 47 lõike 2 kohaselt võimalus eelnõuga tutvuda vähemalt kaks nädalat, määras Keskkonnaamet eelnõule ettepanekute ja/või vastuväidete esitamise ajaks 2 nädalat taotluse kättesaamisest arvates. Ettepanekuid ja/või vastuväiteid *laekus/ei laekunud.*

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalistele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.11.2017 kirjaga nr 15-2/17/6857-X käitajalt ja kohalikult omavalitsuselt arvamust ja vastuväiteid käesolevale õhusaasteloa muutmise eelnõule 2 nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

AÕKS § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi.

Käitajale on õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ § 3 lõikest 1. Määruse nr 67 § 3 lõike 1 kohaselt on õhusaasteluba nõutav, kui käitise kõikide ühel tootmisterritooriumil asuvate põletusseadmete summaarne soojussisendile vastav nimisoojusvõimsus kütuse põletamisel on võrdne või suurem kui 1 MWth. Käitise põletusseadmete summaarne soojussisendile vastav nimisoojusvõimsus on 1,139 MWth. Määruse nr 67 § 2 kohaselt on õhusaasteluba nõutav, kui käitise kõikidest ühel tootmisterritooriumil asuvatest heitallikatest väljutatakse saasteaineid koguses, mis ületab määruse lisas nimetatud künniskogust. Määruse nr 67 § 3 lõike 6 kohaselt ei kohaldata määruse lisas nimetatud künniskoguseid põletusseadmetele. Puidu töötlemise aspiratsioonisüsteemi tsüklonitest (LHK projektis heiteallikad PK-T-1 kuni PK-T-5) väljutatakse aastas välisõhku kuni 9,273 tonni summaarseid osakesi (PM-sum). Osakeste (PM-sum) künniskogus on 1 tonn aastas.

Põletusseadmest välisõhku väljutatavate saasteainete heitkogused on LHK projektis määratud keskkonnaministri 24.11.2016 määruse nr 59 „Põletusseadmetest välisõhku väljutatavate saasteainete heidete mõõtmise ja arvutusliku määramise meetodid“ alusel. § 4 alusel arvutuslikult.

Puidu töötlemisel tsüklonitest väljutatavate osakeste, summaarselt (PM-sum) heitkogused on määratud keskkonnaministri 02.08.2004 määruse nr 98 (edaspidi määrus nr 98) „Puidu töötlemisel välisõhku eralduvate saasteainete heitkoguste määramismeetodid“ alusel. Määruse nr 98 redaktsiooni kehtivuse lõpp oli 31.12.2016. AÕKS § 107 lõige 3 sätestab, et kui valdkonna eest vastutav minister ei ole AÕKS § 107 lõike 1 kohaselt saasteainete heidete mõõtmise ja arvutusliku määramise meetodit kehtestanud, siis võib heite määramiseks kasutada muud selle heiteallika jaoks mõeldud asjakohast metoodikat.

Loa andja kontrollis õhusaasteloa taotluse ja LHK projekti vastavust määruses nr 75 sätestatud õhukvaliteedi piirväärtustele. LHK projektis hinnati õhukvaliteedi taset arvutuslikult. Saasteainete leviku modelleerimiseks kasutati modelleerimistarkvara ISC-Aermod View versioon 5.7.0. Saasteainete hajumise arvutusliku hindamise tulemused näitasid, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

AÕKS § 92 lõige 3 sätestab, et iga saasteaine hajumise arvutuslikul hindamisel võetakse arvesse kõik käitise tootmisterritooriumil paiknevad heiteallikad ja kõik õhusaasteluba, keskkonnakompleksluba või registreeringut omavad heiteallikad, mis jäävad saasteainete hajumise arvutuslikuks hindamiseks kasutatava arvutusprogrammi hindamise piirkonda. Vastavalt keskkonnaministri 27.12.2016 määruse nr 84 „Õhukvaliteedi hindamise kord“ § 16 lõikele 6 ulatub hajumisarvutuse piirkond vähemalt ühe kilomeetri kaugusele igast käitise heiteallikast. LHK projektis hinnati käitise heiteallikate koosmõju paaditööstuste Osaühingu Lindvart (registrikood 11095972, õhusaasteluba nr L.ÕV/323405) ja osaühingu Tekno Marine Eesti (registrikood 10902651, õhusaasteluba nr L.ÕV/323082) heiteallikatega. Vastavalt LHK projektile võib arvutuslikul teel määratud summaarsete osakeste välisõhu kvaliteedi tase väljaspool käitise tootmisterritooriumi ebasoodsate ilmastikutingimuste korra küündida kuni 450 µg/m3, mis moodustab 90% osakestele kehtestatud õhukvaliteedi ühe tunni keskmisest piirväärtusest 500 µg/m3. Vastavalt LHK projektile võib arvutuslikul teel määratud osakeste 24 tunni keskmine välisõhu kvaliteedi tase väljaspool käitise tootmisterritooriumi küündida ebasoodsate ilmastikutingimuste korral kuni 112 µg/m3, mis moodustab 74% osakestele kehtestatud õhukvaliteedi 24 tunni keskmisest piirväärtusest 150 µg/m3. Summaarste osakeste maksimaalsed kontsentratsioonid tekivad käitise Puidukoja kinnistu piirist 150 m kaugusel kagusuunas. Teiste saasteainete õhukvaliteedi tase jääb alla 2% ja lämmastikoksiididel alla 16% vastavale saasteainele kehtestatud õhukvaliteedi taseme piir- või sihtväärtustest.

AÕKS § 101 lõige 1 punkti 5 kohaselt peab õhusaasteloa omaja kontrollima heiteallikast väljuvate gaaside koostist ja saasteainete heitkoguste suurust ning nende vastavust õhusaasteloas sätestatule. AÕKS lõige 1 punkti 1 kohaselt peab õhusaasteloa omaja tagama, et tema käitamises olevast heiteallikast välisõhku väljutatava saasteaine heitkogus ei ületaks õhusaasteloas sätestatut ega saasteaine heite piirväärtust ega põhjustaks saasteaine kohta õhukvaliteedi piir- või sihtväärtuse ületamist väljaspool käitise tootmisterritooriumi. Arvestades, et osakeste õhukvaliteedi tase võib väljaspool käitise tootmisterritooriumi olla kõrge (kuni 90% piirväärtusest) ja võttes arvesse, et käitise tootmisterritooriumil on kokku 9 suhteliselt madalat heiteallikat (koos käitise mõjualasse jäävate teiste heiteallikatega 11 heiteallikat), peab Keskkonnaamet otstarbekaks hinnata välisõhu kvaliteedi vastavust õhukvaliteedi piirväärtustele otseste mõõtmistega tootmisterritooriumi piiril. Keskkonnaamet lisas õhusaasteloa punkti 8 (edaspidi õhusaasteloa punkt 8) „Saasteainete heitkoguste ja ja välisõhu kvaliteedi seire, saasteainete heitkoguste vähendamise tegevuskava koostamise ja muud eritingimused“ tingimuse, mille kohaselt tuleb õhukvaliteedi taseme piirväärtustele vastavuse hindamiseks määrata otseste mõõtmiste teel põletusseadmete ja puidu töötlemise liinide tavapärasel töörežiimil allatuult Puidukoja kinnistu piiril osakeste, peente PM10-osakeste ja eriti peente PM2,5-osakete sisaldus välisõhus.. Teha kaks tunniajalist mõõtmist. Mõõtmised viia läbi kuiva ilmaga. Mõõtmiste protokollis märkida mõõtepunktide asukoht (kaardil), välisõhu temperatuur, tuule kiirus ja suund ning pilvisus. Mõõtmisi võib teostada vastavale mõõtmismetoodikale akrediteeritud laboratoorium, kes peab tagama mõõtmiste esinduslikkuse. Seire tulemused esitada Keskkonnaametile kahe kuu jooksul peale mõõtmiste läbiviimist. Mõõtmised viia läbi 2017/2018 aasta talveperioodil. Keskkonnaamet otsustab edasiste mõõtmiste vajaduse peale seiretulemuste selgumist.

KeÜS § 16 lõike 1 kohaselt on käitaja kohustatud rakendama vajalikke meetmeid keskkonnaohu vältimiseks ja koheseid ettevaatusmeetmeid keskkonnariski vähendamiseks. Arvestades käitise piirinaabrite kaebusi ja lähtudes käitaja poolt 22.11.2017 käitises põletusseadmete töörežiimi parandamiseks välja pakutud meetmetest, pidas Keskkonnaamet vajalikuks õhusaasteloaga kehtestada töökorralduslikud tingimused põletusseadmete töörežiimi parandamiseks ja ebameeldiva suitsu leviku piiramiseks käitise naaberkinnistutele. Keskkonnaamet lisas õhusaasteloa punkti 8 kaks eritingimust: 1) põletusseadmete põlemisrežiimi parandamiseks lisada kateldesse kütet korraga väiksemates kogustes ühtlaste vahedega viis kuni kuus korda päevas ja 2) paigaldada Puidu kinnistu katlamajale (heiteallikas P-S-1) senise 12 m korstna asemele 16 m kõrgune korsten. Tööde tähtaeg 01.03.2018.

Osaühing NOVARA tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeJHS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeJHS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 2 punkti 1 kohaselt tuleb keskkonnamõju hindamise algatamist kaaluda, kui soojuselektrijaama või muu põletusseadme rajamisel (püstitamisel) või laiendamisel ning elektri- või soojusenergia tootmisel on põletusseadmete summaarne soojussisendile vastav nimisoojusvõimsus 50-299 MW. Kuna käitise põletusseadmete summaarne soojussisendile vastav nimisoojusvõimsus 1,139 MWth jääb alla nimetatud künnise ning heiteallikatest välisõhku väljutatavate saasteainete koostis ja kogused vastavad kehtivatele normatiividele ja õhukvaliteedi piirväärtusi ei ületata, käitise tegevus ei põhjusta LHK projekti kohaselt lõhna- ega mürahäiringuid ning käitise tegevusega kaasneb eeldatavalt väheoluline negatiivne keskkonnamõju, siis keskkonnamõju hindamise vajalikkuse eelhinnangu andmist õhusaasteloa taotlusele vajalikuks ei peetud ja keskkonnamõju hindamist ei algatanud.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Käesoleva otsusega antav õhusaasteluba nr L.ÕV/326023 annab Osaühingule NOVARA õiguse Saare maakonnas Saaremaa vallas Saikla külas asuvatel Puidukoja ja Puidu kinnistul (katastritunnused 55001:006:0475; 55001:006:0569) asuvate põletusseadmete (summaarse soojussisendile vastava nimisoojusvõimsusega 1,139 MWth) ja puidu töötlemise seadmete käitamiseks ning aastas 466 tonni puidu põletamiseks ja 500 tihumeetri saematerjali töötlemiseks. Loaga kehtestatakse heiteallikatele aastased ja hetkelised saasteainete heitkogused, nõuded puhastusseadmete tööle, seiretingimused ja töökorralduslikud meetmed.

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 18.07.2016 käskkirja nr 1-1/16/287 “Regioonide põhimääruste kinnitamine” lisaga 2 kinnitatud Lääne regiooni põhimääruse punktidest 2.1 ja 3.5.8 **otsustan:**

1. Anda Osaühingule NOVARA (registrikood 10021374) tähtajatu kehtivusega õhusaasteluba nr L.ÕV/329900 Saare maakonnas Saaremaa vallas Saikla külas asuvatel Puidukoja ja Puidu kinnistul (katastritunnused 55001:006:0475; 55001:006:0569) paiknevatest heiteallikatest saasteainete välisõhku väljutamiseks.
2. Arhiveerida Osaühing NOVARA õhusaasteluba nr L.ÕV.SA-43001.
3. Avalikustada Osaühingule NOVARA õhusaasteloa andmine ametlikus väljaandes Ametlikud Teadaanded ja ajalehes Saarte Hääl.
4. Teha käesolev korraldus teatavaks Osaühingule NOVARA, Saaremaa Vallavalitsusele, Keskkonnainspektsioonile ja menetluses osalenud piirinaabritele.
5. Teha õhusaasteluba nr L.ÕV/326023 kättesaadavaks Keskkonnaameti keskkonnateenuste portaalis (https://eteenus.keskkonnaamet.ee/).
6. Käesolev korraldus jõustub teatavakstegemisest.

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata:Osaühing NOVARA, Saaremaa Vallavalitsus, Keskkonnainspektsioon, piirinaabrid nimekirja alusel

Liia Krumm

välisõhuspetsialist

Lääne regioon